# Упутства за употребу комплета за тестирање код куће

Узмите два сићушна узорка, пошаљите их поштом, и то је све.

## Важно

* Обавите тестирање у року од следеће две недеље.
* Уз узорке, пошаљите и образац у истој коверти.

## У комплету се налази све што вам је потребно за тестирање

* Један образац за податке учесника у програму
* Две епрувете за узорке
* Два листа за веце шољу
* Једна пластична врећица са патент затварачем
* Једна коверта са плаћеном поштарином

## Пре него што приступите обављању теста

* Ставите комплет за тестирање поред веце шоље да не заборавите да се тестирате.
* Подесите подсетник на оне дане на које ћете узети узорке.
* Проверите рок трајања на полеђини комплета. Ако је рок трајања прошао, позовите 1800 627 701 да вам се пошаље други комплет за тестирање.
* Наставите да узимате уобичајене лекове и да једете оно што и иначе једете.

### Тест немојте да обављате ако имате:

* шуљеве (хемороиде) који крваре. Ако је то случај, обратите се лекару.
* крв у мокраћи или крв у веце шољи. Ако је то случај, обратите се лекару.
* менструацију. Тест обавите три дана након престанка менструације.
* и ако сте недавно били на колоноскопији.

## Резултат

Резултат ће се послати вама и вашем лекару у року од четири недеље након слања узорака.

**Негативан** резултат значи да није откривена крв у столици. Тест треба да поновите за две године.

**Позитиван** резултат значи да је откривена крв у столици. То не значи обавезно да имате рак црева. Постоји много разлога из којих може да се појави крв у столици и већина њих нема везе са раком. Међутим, што пре закажите преглед код лекара да бисте установили узрок крварења.

# Упутства

## 1. корак - Припрема

* На једну епрувету напишите своје име, датум рођења и датум тестирања.
* Помокрите се и повуците воду.
* Поставите један лист у веце шољу да исписана страна буде окренута нагоре. Нема везе ако се лист покваси.

## 2. корак - Узмите узорак

* Велику нужду вршите на тај лист.
* Одврните затварач епрувете, отворите је. Провуците врх штапића из епрувете по столици. Узорак треба да буде јако мали.
* Вратите штапић у епрувету и заврните затварач. Пустите воду да би биоразградиви лист отишао.
* Епрувету ставите у пластичну врећицу са патент затварачем.
* Врећицу ставите на хладно место, на пример у фрижидер. Немојте је замрзавати.

## 3. корак - Поновите поступак

* Поновите 1. и 2. корак поступка са другом епруветом када следећи пут будете вршили велику нужду. Било би идеално када бисте потребна два узорка узели у року од три дана.
* Затим пређите на 4. корак.

## 4. корак - Пошаљите

* Узорке пошаљите што пре.
* Попуните образац за податке учесника у програму. Напишите датуме узимања узорака и потпишите образац.
* На предњој страни коверте се потпишите, а на полеђини напишите своје име и адресу.
* Ставите образац и узорке у коверту.
* Пошаљите коверту поштом. Узорци треба да стоје на хладном докле год је то могуће. Убаците коверту у поштанско сандуче у свежијем делу дана или је однесите на пошту.

Погледајте видео запис о обављању овог теста [**www.health.gov.au/nbcsp**](http://www.health.gov.au/nbcsp)**.**

## Питања

Телефонска служба за коришћење комплета за тестирање (Test kit helpline): **1800 930 998**.

Национални регистар за тестирање на рак црева (National Cancer Screening Register): **1800 627 701**.

Посетите наш веб-сајт: [**www.health.gov.au/nbcsp**](http://www.health.gov.au/nbcsp).

## Преводи

За информације на вашем језику, посетите [**www.health.gov.au/nbcsp-translations**](http://www.health.gov.au/nbcsp-translations).

Преводилачке услуге: **13 14 50**.